Puzsér Róbert: Addig is mindenki bátran élje ki a maga perverzióját! | Mandiner
Addig is mindenki bátran élje ki a maga perverzióját!
2018. november 28. 14:34
Más felhasználók azzal érvelnek a milliárdos hobbivadászok véres szeánszai mellett, hogy azokat a vadakat így is, úgy is ki kell lőni, akkor hát miért ne csináljunk belőle pénzt?
„A vadászokat védelmező felhasználók szerint a véleményem olyan általánosítás, mint az, hogy a férfiak erőszakosak. Nem értek egyet: a férfiak úgy általában nem erőszakosak a nőkkel, míg a vadászok kivétel nélkül erőszakosak az állatokkal. Míg a radikális feministák diszkriminatív jogalkotást követelnek, addig én mindössze azt vetettem fel, hogy ne csak vadállatok mészárlásához járjon legális fegyver, hanem esetleg az önvédelemhez is.
Sok felhasználó vádol szavazatvadászattal. Ez esetben elég rég indult a kampányom, az alábbiakat ugyanis 2012-ben írtam: »Semjén Zsolt amellett, hogy szeret vért ontani, nem átall lobbizni is azért, hogy minél több vadon élő állat lehelje ki a lelkét, már ha van neki. Miniszterelnök-helyettesként azon fáradozik, hogy a spanjaival minél több és többféle állaton gyakorolhassák perverz időtöltésüket. Az elmúlt két év legjelentősebb, nevéhez köthető belpolitikai eseménye az volt, amikor levélben követelte gazdapártja miniszterétől a nyári lúd, a vadgerle, a fürj és még számos addig védett állatfaj vadászhatóságát.«
Más felhasználók azzal érvelnek a milliárdos hobbivadászok véres szeánszai mellett, hogy azokat a vadakat így is, úgy is ki kell lőni, akkor hát miért ne csináljunk belőle pénzt? Logikus felvetés: bár még várat magára a robotvilág, de addig is mindenki bátran élje ki a maga perverzióját!
• Budapesten a csavargók vegzálására alakuljanak hajléktalanvadász-társaságok!
• Az állatkerti állatok etetését és gondozását végezzék lelkes állatbarátok sok-sok pénzért!
A szövegértés elősegítésére álljon itt véleményem néhány sarokköve:
1. nem ítélem el a vadászatot
2. még kevésbé a vadgazdálkodást
3. azt állítom, hogy Magyarországon a vadászat a mindenkori politikai és gazdasági elit kedvenc mulatsága
4. azt állítom, hogy ehhez a mulatsághoz visszataszító kulturális minták tartoznak
5. ahogy lehet kulturáltan szeszesitalt inni, marihuánát szívni és közösülni, úgy lehet mindezeket igénytelen, tróger és pusztító módon is tenni – a hazai vadászatok az utóbbi magatartásra több példát szolgáltatnak
6. attól a közegtől, ahol a vagyon a kiválasztódás alapja, ahol Semjén Zsolt az Országos Magyar Vadászati Védegylet elnöke, ahol összeér az ölés, a politika és az üzlet, nem tagadom, hogy élénken viszolygok – elég főúri és elvtársi gazembert láttam már trófeákkal pózolni
7. sok vadász motivációját nem a mészárlás, hanem a természet, az erdő és az állatvilág szeretete képezi – az igazán horrorisztikus történeteket tőlük hallani a budapesti és külföldi vadásztársaságokról
8. az etikus vadászat számomra úgy kezdődik, hogy elmegy a vadász mondjuk a lovasíjászhoz, rendel tőle egy íjat, és azzal megy az erdőbe – a sörétes puskát meg meghagyja az erdésznek, akinek ez a hivatása
9. a szélsőséges narratívák közt átívelő híd a kompromisszum: amikor mindenkinek egy picit igaza lesz, de senkinek sem teljesen – gyakorlását vadászoknak és állatvédőknek egyaránt meleg szívvel ajánlom.”
vélemény | Semjén Zsolt | vadászat | Puzsér Róbert
A bejegyzés trackback címe: https://mandiner.hu/trackback/139351